ע"ר 200-10-14 בן שמעון נ' פלאפון תקשורת בע"מ - פסקדין
מיקומך באתר: עמוד ראשי >> חיפוש פסקי-דין >> ע"ר 200-10-14 בן שמעון נ' פלאפון תקשורת בע"מ
ע"ר 200-10-14 בן שמעון נ' פלאפון תקשורת בע"מ
1.לפניי ערעור שהוגש כנגד החלטתה של כב' הרשמת (כתוארה אז), ברכה לכמן, מיום 24.8.14 במסגרתה נדחתה במלואה התנגדות לביצוע תביעה על סכום קצוב שהגיש המערער על פי סעיף 81א1 לחוק ההוצאה לפועל, תשכ"ז- 1967.
2.בתגובתה טענה המשיבה, בין היתר, כי הסמכות לדון בערעור אינה נתונה לביה"מ זה כי אם לביה"מ מחוזי. לאחר שעיינתי בטענות הצדדים , סבורתני כי אכן הסמכות לדון בערעור נתונה לבית המשפט המחוזי בנצרת ולא לביה"מ זה.
3.החלטת כב' הרשמת סיימה את ההליך בבית המשפט לפיכך עסקינן בפסק דין ולא בהחלטה אחרת. המערער הפנה בסעיף 4 לתגובתו לפסק דינו של כב' השופט א' רובנשטיין ב רע"א 5536/09 דרק זינובי נ' פלאפון תקשורת בע"מ, ממנו כאילו משתמע שהערעור הוא בסמכות בית משפט השלום. דא עקא שהמערער הפנה לציטוט החלטת בית המשפט המחוזי המתייחסת לערעור על החלטה אחרת של רשם ולא על פסק דין של רשם.
ובהמשך: "סבורני, כי דין זהה יש להחיל על דחיית בקשת רשות להתגונן בתביעה לסכום קצוב שהוגשה בלשכת ההוצאה לפועל. הדבר עולה גם מן הלשון הזהה בין סעיף 81א1(ד)(2) לחוק ההוצאה לפועל, לבין סעיף 81א(ג) . בנסיבות איפוא, כך דומני, יש לראות בהחלטת רשמת בית משפט השלום פסק דין, ולפיכך בדין הגיש המבקש ערעור בזכות לבית המשפט המחוזי (בהתאם להוראת סעיף 96(א) לחוק בתי המשפט (נוסח משולב), תשמ"ד - 1984)"
4.סעיף 96(א) לחוק בתי המשפט (נוסח משולב) התשמ"ד- 1984, קובע: "פסק דין של רשם של בית משפט שלום או של בית משפט מחוזי דינו, לענין ערעור, כפסק דין של בית המשפט שבו הוא משמש רשם"